Oʻquvchilarni akademik litseylarga qabul qilish, ularning oʻqishini koʻchirish, qayta tiklash va oʻqishdan chetlatish tartibini takomillashtirish chora-tadbirlari toʻgʻrisida
(resolution, 2024-06-05)

Oʻzbekiston Respublikasi Prezidentining “Maʼmuriy islohotlar doirasida oliy taʼlim, fan va innovatsiyalar sohasida davlat boshqaruvini samarali tashkil qilish chora-tadbirlari toʻgʻrisida” 2023-yil 3-iyuldagi PQ-200-son qaroriga muvofiq, shuningdek, kelajak avlodning ilm-fanga boʻlgan intilishlarini ragʻbatlantirish, intellektual va ijodiy salohiyatini roʻyobga chiqarish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2023-yil 3-iyuldagi PQ-200-son qaroriga muvofiq akademik litseylar faoliyatini tartibga soluvchi normativ-huquqiy hujjatlarni xatlovdan oʻtkazib, ularni qayta koʻrib chiqish, shu jumladan, oʻquvchilarni akademik litseylarga qabul qilish, ularning oʻqishini koʻchirish, qayta tiklash va oʻqishdan chetlashtirish tartibini belgilash nazarda tutilganligi maʼlumot uchun qabul qilinsin. 2. Quyidagilarni nazarda tutuvchi Oʻquvchilarni akademik litseylarga qabul qilish, ularning oʻqishini koʻchirish, qayta tiklash va oʻqishdan chetlatish tartibi toʻgʻrisidagi nizom 1-ilovaga muvofiq tasdiqlansin: umumiy oʻrta taʼlim maktablarining 9-sinf bitiruvchilarini akademik litseylarga tanlab olish va oʻqishga qabul qilish; hujjatlarni qabul qilish, imtihonlarni oʻtkazish hamda natijalarni eʼlon qilish; fan olimpiadalari, tanlovlar gʻoliblari va umumtaʼlim fanlarini oʻzlashtirish sertifikatiga ega boʻlganlar uchun imtiyozlarni qoʻllash; akademik litsey oʻquvchilarining oʻqishini koʻchirish, qayta tiklash va oʻqishdan chetlatish. 3. Belgilansinki: a) akademik litseylarga hujjat topshiruvchilar Yagona interaktiv davlat xizmatlari portali hamda Oliy taʼlim, fan va innovatsiyalar vazirligining rasmiy veb-sayti orqali roʻyxatdan oʻtkaziladi; b) abituriyentlarga roʻyxatdan oʻtishda uchtagacha akademik litseyning taʼlim tili bir xil boʻlgan bittadan mos yoʻnalishini tanlash imkoniyati beriladi; v) abituriyent oʻzi tanlagan hududda (Qoraqalpogʻiston Respublikasi, viloyatlar markazi yoki Toshkent shahrida) tashkil etiladigan kirish test sinovlarida ishtirok etadi; g) oliy taʼlim tashkilotlari tizimidagi akademik litseylari boʻlgan vazirliklar va idoralar har yili 1-mayga qadar hududlarning ijtimoiy-iqtisodiy rivojlanish dasturlari asosida mahalliy mehnat bozori ehtiyojlari, oʻquvchilarning qiziqishlaridan kelib chiqib, akademik litseylarga qabul parametrlarini asoslangan takliflar asosida yoʻnalishlar kesimida Oliy taʼlim, fan va innovatsiyalar vazirligiga taqdim etadi; d) Oliy taʼlim, fan va innovatsiyalar vazirligi: Iqtisodiyot va moliya vazirligi bilan kelishilgan holda, har yili 1-iyunga qadar akademik litseylarga qabul parametrlarini tasdiqlaydi; akademik litseylarga imtihonlar oʻtkazish sanasi hamda qabul parametrlarining tillar kesimidagi taqsimotini har yili 1-iyulga qadar Oʻzbekiston Respublikasi taʼlim tashkilotlariga qabul qilish boʻyicha davlat komissiyasiga tasdiqlash uchun kiritadi; e) akademik litseylarning taʼlim yoʻnalishlariga mos test sinovi topshiriladigan fanlar majmuasi, test topshiriqlari soni hamda baholash mezonlari, mantiqiy fikrlash darajasi (IQ)ni aniqlash boʻyicha test uchun tayyorlanishi lozim boʻlgan adabiyotlar roʻyxati navbatdagi oʻquv yili uchun har yili 1-noyabrga qadar Oliy taʼlim, fan va innovatsiyalar vazirligi tomonidan tasdiqlanadi. 4. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 5. Oʻzbekiston Respublikasi Oliy taʼlim, fan va innovatsiyalar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Mazkur Nizom umumiy oʻrta taʼlim maktablari 9-sinf bitiruvchilarini akademik litseylarga qabul qilish, ularning oʻqishini koʻchirish, qayta tiklash va oʻqishdan chetlatish tartibini belgilaydi. 2. Ushbu Nizom Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Davlat xavfsizlik xizmati va Milliy gvardiya tizimidagi akademik litseylarga nisbatan tatbiq etilmaydi. 3. Mazkur Nizomda quyidagi asosiy tushunchalardan foydalaniladi: abituriyent — akademik litseyga oʻqishga kirish uchun belgilangan tartibda roʻyxatdan oʻtgan va qoidalarga qatʼiy amal qilgan holda belgilangan guruhda kirish test sinovlarida ishtirok etuvchi, umumiy oʻrta taʼlim maktabining 9-sinf bitiruvchisi boʻlgan talabgor; abituriyent ruxsatnomasi — shaxsini tasdiqlovchi hujjat (pasporti yoki identifikatsiyalovchi ID kartasi, u boʻlmagan holda tugʻilganlik toʻgʻrisida guvohnoma) bilan birgalikda abituriyentning belgilangan sana va vaqtda kirish test sinovlarida ishtirok etishiga ruxsat beradigan hujjat; Agentlik vakili — Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi direktorining buyrugʻi bilan tayinlanadigan, kirish test sinovlari oʻtkaziladigan tegishli hudud va binoda belgilangan vazifa va majburiyatlar boʻyicha amalga oshiriladigan tadbirlarga umumiy rahbarlik qiluvchi hamda kirish test sinovi ishtirokchilarining vazifalariga muvofiq harakatini nazorat qiluvchi va amaliy yordam koʻrsatuvchi xodim; bino rahbari — Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi (keyingi oʻrinlarda — Agentlik) direktorining buyrugʻi bilan tayinlanadigan, belgilangan vazifa va majburiyatlar boʻyicha binodagi guruh nazoratchilari va abituriyentlar harakatlariga umumiy rahbarlik qiladigan, nazorat qiluvchi va amaliy yordam koʻrsatuvchi xodim; guruh nazoratchisi — Agentlik bilan tuzilgan shartnoma asosida shartnomada belgilangan vazifa va majburiyat boʻyicha kirish test sinovlarida abituriyentlar harakatiga umumiy rahbarlik qilish, test sinovining belgilangan tartib boʻyicha oʻtishini qatʼiy nazorat qilishga masʼul boʻlgan va abituriyentlarga test sinovini topshirish tartibi boʻyicha amaliy yordam koʻrsatish uchun jalb qilingan hamda kirish test sinovlari oʻtkazilishi bilan bogʻliq seminarda ishtirok etadigan shaxs; javoblar varaqasi — test topshiriqlari kitobidagi har bir topshiriqning bajarilishi natijasida tanlangan javobning bittasini belgilashga moʻljallangan va abituriyentning bilimini baholash uchun asos hisoblanadigan yagona hujjat. test topshiriqlari kitobi — belgilangan fanlar majmuasi boʻyicha test topshiriqlarini oʻz ichiga olgan savollar toʻplami; 4. Oʻquvchilar akademik litseylarga mazkur Nizomga 1-ilovada keltirilgan sxemaga muvofiq qabul qilinadi. 5. Akademik litseylarda oʻqishga qabulni sifatli tashkil etish maqsadida har yili 1-iyunga qadar tegishli oliy taʼlim tashkiloti rektorining (filial direktorining) buyrugʻi bilan 7 — 9 nafar aʼzodan iborat tarkibda Maslahat kengashi tashkil etiladi. Maslahat kengashiga akademik litsey direktori raislik qiladi. 6. Maslahat kengashi aʼzolari tarkibiga akademik litseyning amaliyotchi psixologi, tajribali pedagoglari, tegishli vazirlik va idora yoki oliy taʼlim tashkilotining vakillari kiritiladi. 7. Maslahat kengashi qabul boshlanishidan bir oy oldin abituriyentlarni roʻyxatdan oʻtish muddatlari, yoʻnalishi, ajratilgan oʻrinlar haqidagi axborotlarni tegishli oliy taʼlim tashkiloti va akademik litseyning oʻz rasmiy veb-sayti orqali eʼlon qiladi. 8. Quyidagilar Maslahat kengashining vazifalari hisoblanadi: abituriyent yoki uning ota-onasi yoxud ularning oʻrnini bosuvchi shaxslar istagini inobatga olib, tegishli yoʻnalish yuzasidan batafsil maʼlumot va maslahatlar berish; akademik litsey faoliyatiga oid bukletlar, audio, video va boshqa zarur materiallarni tayyorlash, akademik litseyning rasmiy veb-saytiga joylashtirib borish; abituriyent yoki uning ota-onasi yoxud ularning oʻrnini bosuvchi shaxslar akademik litsey hamda barcha shart-sharoitlar bilan tanishishi uchun ochiq eshiklar kunlarini tashkil etish; abituriyentlarni roʻyxatdan oʻtkazish bilan bogʻliq jarayonlarni muvofiqlashtirish. Maslahat kengashi qonunchilik hujjatlariga muvofiq boshqa vazifalarni ham amalga oshirishi mumkin. 9. Quyidagilar Maslahat kengashining majburiyatlari hisoblanadi: abituriyent yoki uning ota-onasi yoxud ularning oʻrnini bosuvchi shaxslarni kirish test sinovlari oʻtkaziladigan kunlar haqida besh kun oldin xabardor qilish; kirish test sinovlarini tashkil etish va oʻtkazishda bevosita koʻmaklashish; abituriyent yoki uning ota-onasi yoxud ularning oʻrnini bosuvchi shaxslarga imtihon natijalari boʻyicha toʻliq maʼlumot berish. 10. Maslahat kengashi oʻziga yuklangan vazifalarning bajarilishini taʼminlashi uchun javobgarlik shaxsan Maslahat kengashining raisi va masʼul kotibi zimmasiga yuklanadi. 11. Abituriyentlar akademik litseylarga qabul qilish uchun Yagona interaktiv davlat xizmatlari portali yoki Yagona taʼlim xizmatlari portali my.edu.uz orqali (keyingi oʻrinlarda — tizim) har yili 10-iyundan 10-iyulga qadar bepul roʻyxatdan oʻtkaziladi. 12. Abituriyentlarga roʻyxatdan oʻtishda uchtagacha akademik litseyning taʼlim tili bir xil boʻlgan bittadan mos yoʻnalishini tanlash imkoniyati beriladi. Abituriyent oʻzi tanlagan hududda (Qoraqalpogʻiston Respublikasi, viloyatlar markazi yoki Toshkent shahrida) tashkil etiladigan kirish test sinovlarida ishtirok etadi. 13. Abituriyent roʻyxatdan oʻtish jarayonida uning quyidagi shaxsiy maʼlumotlari “Elektron hukumat” tizimining idoralararo integratsiyalashuv platformasi orqali olinadi: identifikatsiyalovchi ID karta maʼlumotlari (fotosurati bilan) — Oʻzbekiston Respublikasi Ichki ishlar vazirligining elektron maʼlumotlar bazasidan; tugʻilganlik haqidagi guvohnoma maʼlumotlari — Oʻzbekiston Respublikasi Adliya vazirligining elektron maʼlumotlar bazasidan (agar abituriyent tugilganlik toʻgʻrisida guvohnomasi bilan roʻyxatdan oʻtgan boʻlsa); umumiy oʻrta taʼlim maktabining 9-sinfini tamomlaganlik toʻgʻrisida elektron shahodatnoma maʼlumotlari — Oʻzbekiston Respublikasi Maktabgacha va maktab taʼlimi vazirligining elektron maʼlumotlar bazasidan. 14. Abituriyent roʻyxatdan oʻtish jarayonida tizimga quyidagi hujjatlarni va maʼlumotlarni kiritishi va yuklashi lozim: oʻqishga imtiyozli kirish huquqini beruvchi hujjatlarning nusxasi (fan olimpiadasi, tanlovlar, musobaqa gʻolibi ekanligini tasdiqlovchi), diplom, sertifikat, guvohnoma, shuningdek, chet tili va umumtaʼlim fanlarini bilish darajasi toʻgʻrisidagi milliy yoki xalqaro sertifikat (agar mavjud boʻlsa); xorijiy davlatda umumiy oʻrta taʼlim olganlik toʻgʻrisidagi hujjatning tan olinganligi (nostrifikatsiya) haqidagi maʼlumotnomasi (agar Oʻzbekiston Respublikasi fuqarosi boʻlgan abituriyent maktabning 9-sinfini xorijiy davlatda tamomlagan boʻlsa); abituriyentning 3,5x4,5 hajmdagi fotosurati (agar abituriyent tugʻilganlik toʻgʻrisida guvohnomasi bilan roʻyxatdan oʻtgan boʻlsa); taʼlim yoʻnalishi, taʼlim tili, qaysi chet tilidan (ingliz, nemis, fransuz va sharq tillaridan biri) kirish test sinovini topshirishi haqida maʼlumot. 15. Maslahat kengashi ushbu Nizomda koʻrsatib oʻtilgan hujjatlar va maʼlumotlar mavjud boʻlganda, abituriyentlar kirish test sinovlarida ishtirok etishi uchun roʻyxatdan oʻtishini rad etishga haqli emas. Abituriyentdan qoʻshimcha hujjatlar va maʼlumotlarni talab qilish taqiqlanadi. Abituriyentlarni roʻyxatdan oʻtkazish uchun belgilangan muddatlar tugagandan soʻng hujjatlar va maʼlumotlarga oʻzgartirish va qoʻshimchalar kiritish qatʼiyan taqiqlanadi. 16. Abituriyent tomonidan taqdim etilgan hujjatlarning qalbakiligi aniqlansa, abituriyent kirish imtihonlaridan chetlashtiriladi hamda bu haqda belgilangan tartibda huquqni muhofaza qiluvchi organlarga xabar qilinadi. 17. Abituriyentlar akademik litseylarga kirish test sinovlari yoki ijodiy imtihon shaklida qabul qilinadi. Bunda: kirish test sinovlari va ijodiy imtihonlar akademik litseyda taʼlim olib boriladigan tilda (oʻzbek, rus, qoraqalpoq tili) oʻtkaziladi; kirish test sinovlari va ijodiy imtihonlar materiallari (topshiriqlari) umumtaʼlim fanlari dasturlari (5 — 9 sinflar) asosida tuziladi. 18. Abituriyentlarni akademik litseylarga qabul qilishda ushbu Nizomga 2-ilovada belgilangan imtiyozlar inobatga olinadi. 19. Oliy taʼlim, fan va innovatsiyalar vazirligi tomonidan har yili tasdiqlanadigan akademik litseylarga kirish imtihonlari oʻtkaziladigan fanlar majmuasi (keyingi oʻrinlarda — fanlar majmuasi)da koʻrsatilgan ayrim taʼlim yoʻnalishlarining xususiyatlarini inobatga olgan holda, kirish test sinovlari oʻrniga ijodiy imtihonlar oʻtkaziladi. Ijodiy imtihonlarni oʻtkazish uchun har bir fan boʻyicha Maslahat kengashi tavsiyasiga asosan tegishli oliy taʼlim tashkiloti rektori tomonidan tasdiqlanadigan har birida kamida 5 — 7 nafar aʼzodan iborat tarkibda Imtihon komissiyasi tuziladi. 20. Ijodiy imtihonlarni oʻtkazish tartibi, imtihon materiallari (topshiriqlari), baholash mezonlari Imtihon komissiyasi tomonidan ishlab chiqiladi va Oʻzbekiston Respublikasi Oliy taʼlim, fan va innovatsiyalar vazirligi bilan kelishgan holda tegishli oliy taʼlim tashkiloti rektorining buyrugʻi bilan tasdiqlanadi. 21. Ijodiy imtihonlar kirish test sinovlari oʻtkazilishiga qadar har yili 18-iyulgacha test majmualarida fanning oʻrniga qarab baholash mezonlarida nazarda tutilgan eng koʻp ballning 0 dan 100 foizigacha boʻlgan oralikda oʻtkaziladi. 22. Ijodiy imtihonlar oʻtkazilayotgan joyga abituriyent tomonidan uyali telefon va boshqa aloqa vositalarini olib kirish hamda ulardan foydalanish taqiqlanadi. Abituriyent mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari va shpargalkalar olib kirishga harakat qilsa yoki olib kirgan boʻlsa, ijodiy imtihonlar davomida boshqa abituriyentga yordam bersa, abituriyent ijodiy imtihonlarni oʻtkazish tartibini buzgan hisoblanadi va dalolatnoma tuzilib, u ijodiy imtihonlardan chetlashtiriladi. 23. Abituriyentga ijodiy imtihonlarni qayta topshirishga ruxsat berilmaydi. 24. Ijodiy imtihonlar oʻtkaziladigan binoga jarayon boshlangan vaqtda abituriyentlar, komissiya aʼzolari va kuzatuvchilardan tashqari boshqa shaxslar (zarur hollarda, tibbiyot xodimlari bundan mustasno) kirishiga ruxsat etilmaydi. 25. Ijodiy imtihonlar natijalari Agentlikka Maslahat kengashi tomonidan 20-iyulgacha taqdim etiladi. 26. Binolarni tayyorlash, videokuzatuvlar orqali jamoatchilik, shu jumladan, abituriyentlar ota-onalarining ijodiy imtihon jarayonini onlayn tarzda kuzatib borishlari, abituriyentlarni shaxsni identifikatsiyalash vositalari orqali binoga kiritish, binolardagi va xizmat postlaridagi videoyozuvlar saqlanishi uchun sharoitlar yaratish tasarrufida akademik litsey mavjud boʻlgan oliy taʼlim tashkiloti rektori (filial direktori) tomonidan taʼminlanadi. Oʻtkazilgan ijodiy imtihonlar jarayoni boʻyicha videoyozuvlar tasarrufida akademik litsey mavjud boʻlgan oliy taʼlim tashkiloti tomonidan 6 oy davomida saqlanadi. 27. Kirish test sinovlari har yili iyul oyida qoida tariqasida, kuniga ikki smenada Agentlik tomonidan test jarayonining ochiqligi va shaffofligi taʼminlangan holda quyidagi shakllarda oʻtkaziladi: I boʻlim — tanlangan yoʻnalishga mos fanlar majmuasidagi 2 ta fan boʻyicha kirish test sinovlari; II boʻlim — intellektual qobiliyat darajasini (IQ) aniqlash boʻyicha test. Kirish test sinovlarining birinchi smenasi soat 09:00 da, ikkinchi smenasi soat 15:00 da boshlanadi. 28. Binolarni tayyorlash, videokuzatuvlar orqali jamoatchilik, shu jumladan, abituriyentlar ota-onalarining kirish test sinovlari jarayonini onlayn tarzda kuzatib borishlari, abituriyentlarni shaxsni identifikatsiyalash vositalari orqali bino hududiga kiritish, binolardagi va xizmat postlaridagi videoyozuvlar saqlanishi uchun sharoitlar yaratish Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari hamda Oʻzbekiston Respublikasi Ichki ishlar vazirligining “Xavfsiz shahar” jamoat tartibiga koʻmaklashish markazi tomonidan taʼminlanadi. Oʻzbekiston Respublikasi Ichki ishlar vazirligining “Xavfsiz shahar” jamoat tartibiga koʻmaklashish markazi oʻtkazilgan kirish test sinovlari jarayoni boʻyicha videoyozuvlarni saqlaydi va kirish test sinovlari oʻtkazilgan kunning ertasiga Agentlikka topshiradi. Oʻtkazilgan kirish test sinovi jarayoni boʻyicha videoyozuvlar Agentlik tomonidan 6 oy davomida saqlanadi. 29. Kirish test sinovlariga jalb etilgan bino rahbari va guruh nazoratchisi mehnatiga kunlik haq toʻlash, binolarni tayyorlash, abituriyentlarni shaxsni identifikatsiyalash vositalari orqali bino hududiga kiritish, binolardagi va xizmat postlaridagi videoyozuvlar saqlanishi uchun sharoitlar yaratish bilan bogʻliq xarajatlar Agentlik faoliyatini rivojlantirish jamgʻarmasi mablagʻlari hisobidan hamda Agentlikka ajratilgan budjet mablagʻlari doirasida amalga oshiriladi. 30. Guruh nazoratchilari va abituriyentlarni kirish test sinovlari oʻtkaziladigan hududga nazorat xizmati postlari orqali kiritish, tadbir jarayonida jamoat tartibini saqlash va jamoat xavfsizligini taʼminlash Maslahat kengashlari tomonidan Oʻzbekiston Respublikasi Ichki ishlar vazirligi va Milliy gvardiya bilan kelishilgan holda amalga oshiriladi. Abituriyent kirish test sinovlari boshlanganidan soʻng bino hududiga kiritilmaydi. Kirish test sinovlari oʻtkaziladigan kunda Agentlikning tegishli ruxsatnomasiga ega boʻlmagan shaxslarning kirish test sinovlari oʻtkazilishi belgilangan hududga kirishi taqiqlanadi. 31. Kirish test sinovlari oʻtkaziladigan har bir binoda Agentlikning vakiliga test materiallarini saqlash, tarqatish va yigʻib olish uchun moʻljallangan yetarli miqdordagi stol, stullar, statsionar telefon aloqasi, doimiy videokuzatuv va seyf bilan jihozlangan maxsus joy (shtab) tayyorlanadi. 32. Binoda kirish test sinovlari jarayonini toʻliq nazorat qilish maqsadida, qoida tariqasida, 30 nafar abituriyent uchun bitta videokuzatuv tizimi oʻrnatilishi zarur. Binoda bir nafar abituriyentga, qoida tariqasida, 2 m2 dan kam boʻlmagan joy tayyorlanadi. 33. Hududlar boʻyicha kirish test sinovlari oʻtkaziladigan bino va guruhlarning alohida tartib raqami takrorlanmaydigan ketma-ketlikda raqamlangan boʻlishi lozim. 34. Har bir guruh alohida oʻringa ega boʻlgan 30 tadan stol va stullar bilan taʼminlanib, stollar birdan oʻttizgacha raqamlanishi lozim. Guruh nazoratchisiga test materiallarini tarqatish va qabul qilish uchun alohida stol va stul ajratiladi. 35. Test oʻtkaziladigan har bir binoni tayyorlashda uning kirish joyida videokuzatuv moslamalari oʻrnatilishi, yorugʻlik tushishi, kechki vaqtda yoritish yetarli ekanligi, koʻrinarli joylarda soatlar osilgani, ovoz kuchaytirish moslamalari bilan taʼminlangani hisobga olinishi zarur. 36. Binoga tegishli hududda va binoga kirish joylarida guruh va abituriyentlar soni yozilgan koʻrsatkichlar ilib qoʻyilgan boʻlishi shart. 37. Kirish test sinovlari oʻtkaziladigan har bir hududda test jarayoni uchun zarur axborot, texnik, tibbiy va maishiy sharoitlar yaratilgan boʻlishi lozim. 38. Test topshiriqlari kitobi 60 ta savolni oʻz ichiga oladi. Bunda abituriyentlarning tegishli fanlar boʻyicha bilimlarini aniqlash yuzasidan test topshiriqlari 2 ta umumtaʼlim fanlaridan jami 40 tani, intellektual qobiliyat darajasini (IQ) aniqlash boʻyicha 20 tani tashkil etadi. Abituriyentlarga test topshiriqlarini bajarish uchun javoblar varaqasini toʻldirish bilan birgalikda jami 60 ta savolga 120 daqiqa vaqt meʼyori belgilanadi. 39. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan har bir smenada abituriyentlar va guruh nazoratchilari yetarli miqdorda ichimlik suvi, havorang pastali sharikli ruchkalar bilan taʼminlanadi. 40. Quyidagilar kirish test sinovlariga tayyorgarlik koʻrish va ularni oʻtkazishda mahalliy ijro etuvchi hokimiyat organlarining vazifalari hisoblanadi: har yili kirish test sinovlari oʻtkaziladigan binolarni belgilangan talablar boʻyicha tayyor holatga keltirish hamda bu haqda Agentlikka maʼlumot berish; abituriyentlarni kirish test sinovlari oʻtkaziladigan hududga shaxsni identifikatsiyalash vositalari orqali tartibli kiritilishini taʼminlash; kirish test sinovlari jarayonini videokuzatuvlar orqali onlayn tizimda ota-onalarga koʻrsatish, bosh shtab va har bir binoda tezkor axborotlarni toʻplash uchun ularning zarur moddiy-texnik vositalar bilan toʻliq jihozlanishini taʼminlash; abituriyentlarning ota-onalari va keng jamoatchilik uchun kirish test sinovlarini onlayn rejimda kuzatishini taʼminlash maqsadida binoga tegishli hudud tashqarisida oʻtirish joylarini belgilash hamda kutish joylarini tashkil etish; kirish test sinovi boʻlib oʻtadigan binolarni zaxira energiya manbai bilan taʼminlash; kirish test sinovlarini oʻtkazish uchun transport vositalari bilan taʼminlashga amaliy yordam berish, har bir hudud xavfsizligini va kirish test sinovlarining tartibli oʻtishini taʼminlash, nazorat xizmati postlarini tashkil etish; har bir smenada abituriyentlar va guruh nazoratchilarini yetarli miqdorda ichimlik suvi, havorang pastali sharikli ruchkalar bilan hamda kirish test sinovlari oʻtkaziladigan binolarni sanitariya qoidalari, normalari va gigiyena normativlari talablariga toʻliq javob berishini taʼminlash. 41. Agentlik kirish test sinovlariga tayyorgarlik koʻrish va ularni oʻtkazish bilan bogʻliq quyidagi vazifalarni bajaradi: kirish test sinovlarini oʻtkazish jarayonida qoʻllaniladigan shakllar va jadvallarni ishlab chiqish; test materiallarining sifatli va nuqsonsiz tayyorlanishini taʼminlash; Agentlik vakili, bino rahbari, guruh nazoratchisining vazifalari, huquqlari va majburiyatlarini belgilash; test materiallarining belgilangan kunlarda Davlat feldegerlik xizmati tomonidan Agentlik vakiliga yetkazilishini taʼminlash; kirish test sinovlari oʻtkazilishi bilan bogʻliq seminarda ishtirok etgan malakali shaxslar tarkibidan, qoida tariqasida, har 30 nafar abituriyentga 2 nafargacha guruh nazoratchisini kirish test sinovlari jarayoniga jalb etish; belgilangan tartibda abituriyentlar haqida tushgan maʼlumotlar asosida guruhlarni shakllantirish va ularning binolar boʻyicha oʻtirish oʻrinlarini belgilash hamda kirish test sinovlari va tanlovni tashkil etish; Agentlikka olib kelingan javoblar varaqalari boʻyicha kirish test sinovlari natijalarini hisoblash va eʼlon qilish; bino rahbarlari va guruh nazoratchilariga umumiy rahbarlik qilish hamda ularga amaliy yordam koʻrsatish; kirish test sinovlarining boshlanishi va tugashini qatʼiy nazorat qilish, kirish test sinovlarining adolatli, xolisona va mazkur Nizomda belgilangan talablar asosida oʻtishini taʼminlash. Agentlik mazkur Nizom va qonunchilik hujjatlarida belgilangan boshqa vazifalarni ham amalga oshirishi mumkin. 42. Agentlik vakili oʻziga yuklangan vazifalarni samarali amalga oshirish uchun mahalliy ijro etuvchi hokimiyat organlari va qabul komissiyalariga koʻrsatma berish, mazkur Nizom talablariga amal qilmagan bino rahbari, guruh nazoratchisi va abituriyentni kirish test sinovlari jarayonidan chetlashtirish huquqiga ega. Agentlik rahbariyati bilan kelishilgan holda, sinovlardan chetlashtirilgan xodimlarning oʻrniga boshqa bino rahbarini, guruh nazoratchilarini tayinlaydi. 43. Quyidagilar Agentlik vakilining majburiyatlari hisoblanadi: oʻziga biriktirilgan hududda test oʻtkazish tartibiga qatʼiy rioya etilishini taʼminlash; kirish test sinovlari oʻtkaziladigan sanalarda belgilangan vaqtdan kechikmasdan, oʻziga tegishli hududga yetib kelish va nazorat xizmati posti orqali pasporti (ruxsatnoma yoki guvohnoma) bilan kirish; bino rahbarlari va guruh nazoratchilari roʻyxatini nazorat xizmati postlariga yetkazishni taʼminlash; guruh nazoratchilariga abituriyent tomonidan kirish test sinovlari qoidalari buzilganda, guruh nazoratchilariga uni kirish test sinovlaridan chetlashtirish toʻgʻrisida koʻrsatma berish. 44. Mazkur Nizom talablari asosida oʻziga biriktirilgan binodagi guruh nazoratchilarining faoliyati va abituriyentlarning test topshirishini nazorat qilish bino rahbari zimmasiga yuklanadi. 45. Bino rahbari oʻziga yuklangan vazifalarni samarali amalga oshirish uchun Agentlik vakilidan amaliy yordam olishi, mazkur Nizom talablariga amal qilmagan guruh nazoratchisi va abituriyentni kirish test sinovlari jarayonidan chetlashtirish hamda Agentlik vakili bilan kelishilgan holda guruh nazoratchisini tayinlash huquqiga ega. 46. Quyidagilar bino rahbarining majburiyatlari hisoblanadi: kirish test sinovlari oʻtkaziladigan sanalarda belgilangan vaqtdan kechikmasdan oʻziga tegishli boʻlgan bino hududiga yetib kelish va nazorat xizmati posti orqali pasporti (ruxsatnoma yoki guvohnoma) bilan kirish; kirish test sinovlari oʻtkaziladigan sanalarda guruh nazoratchilariga ularning ruxsatnomalarini tarqatish va taqsimotini rasmiylashtirish; Davlat feldegerlik xizmatidan bino boʻyicha test materiallarini qabul qilib olish; kirish test sinovlari oʻtkaziladigan sanalarda birinchi va ikkinchi smenada abituriyentlarning guruhlar boʻyicha roʻyxati, test materiallarini tarqatish va qabul qilish bayonnomasini rasmiylashtirish; abituriyent test materialida nuqson (tipografik xatolik) borligi haqida murojaat qilsa, zudlik bilan zaxira qutilaridan, taʼlim yoʻnalishi va tiliga mos test materiallarini guruh nazoratchisiga berish va zaxira test materiallarini tarqatish bayonnomasini rasmiylashtirish; guruhlarda kirish test sinovlarini oʻtkazish tartibini buzgan abituriyentlarning testdan chetlashtirilishini nazorat qilish; kirish test sinovining boshlanish va tugash vaqtiga qatʼiy amal qilish; kirish test sinovlari uchun belgilangan vaqt tugagandan soʻng javoblar varaqasi paketi, test topshiriqlari kitobi qutisi guruhlarda muhrlanishini nazorat qilish hamda guruh nazoratchilaridan muhrlangan javoblar varaqasi paketi va test materiallari qutilarini qabul qilib olish. 47. Bino rahbari abituriyentlarga taqiqlangan vositalarni bersa yoki ishlatishga imkoniyat yaratsa, foydalanilayotgan holatni koʻrib turib kirish test sinovlaridan chetlashtirish uchun koʻrsatma bermasa, mazkur holat uni belgilangan tartibda javobgarlikka tortish uchun asos boʻladi. 48. Kirish test sinovi oʻtkazilayotgan guruhda mazkur Nizom talablariga qatʼiy rioya qilish va sinov adolatli oʻtkazilishini taʼminlash guruh nazoratchisining vazifasi hisoblanadi. 49. Guruh nazoratchisi oʻziga yuklangan vazifalarni samarali amalga oshirish uchun bino rahbaridan amaliy yordam olishi, mazkur Nizom talablariga amal qilmagan abituriyentni kirish test sinovlari jarayonidan chetlashtirish huquqiga ega. 50. Quyidagilar guruh nazoratchilarining majburiyatlari hisoblanadi: kirish test sinovlari oʻtkaziladigan kuni oʻziga biriktirilgan binoga belgilangan vaqtdan kechikmasdan, taqiqlangan vositalarsiz pasporti bilan yetib kelish va bino shtabida oʻziga tegishli ruxsatnomani olish va oʻziga biriktirilgan guruhning kirish test sinovlariga tayyorligini tekshirish, jarayonga salbiy taʼsir etuvchi omillar aniqlanganda, ularni bartaraf etish choralarini koʻrish; guruhdagi stollarning ketma-ketlikda raqamlanganligini tekshirish; belgilangan vaqtlarda bino rahbaridan abituriyentlarning guruhlar boʻyicha roʻyxatini hamda test materiallarini qabul qilib olish; abituriyentning ruxsatnomasidagi rasmi va identifikatsiyalovchi ID kartasi yoki pasporti (u boʻlmagan holda tugʻilganlik toʻgʻrisida guvohnomasi)dagi maʼlumotlar asosida tekshirib, ularni guruh roʻyxati boʻyicha belgilangan joyiga oʻtirishini taʼminlash hamda kirish test sinovlariga kelmagan abituriyentlarning oʻrnini boʻsh qoldirish; test materiallari qutisida abituriyentlar soniga mos test topshiriqlari kitobi, javoblar varaqasi, javoblar varaqasi paketi va muhrlar mavjudligini tekshirish; abituriyentlarga test topshiriqlari kitobi va javoblar varaqalarini tarqatish; test topshiriqlari kitobi va javoblar varaqasining xatosizligini tekshirib chiqish hamda ularning tegishli boʻlimlarini rasmiylashtirish boʻyicha abituriyentlarga koʻrsatma berish; test topshiriqlari kitobida xato mavjudligi aniqlansa, uning birinchi betiga “nuqsonli” deb yozish, almashtirilgan vaqtini koʻrsatish hamda abituriyentning familiyasi, ismi, otasining ismini yozib, imzolash va ushbu holat haqida dalolatnoma tuzish; kirish test sinovlariga kelmagan abituriyentning test topshiriqlari kitobini kirish test sinovlari boshlanganidan 15 daqiqa oʻtib, test materiallari qutisiga solib qoʻyish, abituriyentlarning guruh boʻyicha roʻyxatiga kirish test sinovlariga kelmagan abituriyentning ismi, familiyasi, otasining ismi toʻgʻrisiga “qatnashmadi” degan yozuv kiritish hamda uning javoblar varaqasini javoblar varaqasi paketiga solib qoʻyish; abituriyentlarning guruhlar boʻyicha roʻyxatini rasmiylashtirish; abituriyentlar bilan test topshiriqlari boʻyicha savol-javob qilmaslik; test topshiriqlari uchun ajratilgan vaqt tugaganligini eʼlon qilish, abituriyentlarni oʻrinlaridan turishlarini talab qilish; test topshiriqlari kitobi va javoblar varaqasiga shikast yetmaganligini tekshirib qabul qilib olish; barcha javoblar varaqalarini, “nuqsonli” deb topilgan test topshiriqlari kitobini (dalolatnomasi bilan), eʼtiroz blankasini, abituriyentlarning guruhlar boʻyicha rasmiylashtirilgan roʻyxatini javoblar varaqasi paketiga solib, paketni muhrlash; javoblar varaqasi paketi ustidagi maʼlumotlarni xatosiz toʻliq rasmiylashtirish; barcha test topshiriqlari kitoblarini, javoblar varaqalari paketini test materiallari qutisiga solib muhrlash; kirish test sinovlari tugagandan soʻng guruhda abituriyentlar boʻlsa, ularni tashqariga chiqarish; test materiallarini bino rahbariga belgilangan vaqtlarda topshirish va topshirganligini tasdiqlash. 51. Guruh nazoratchisi abituriyent test topshiriqlari kitobi nuqsonli ekanligi haqida murojaat qilsa, kirish test sinovlari boshlanishi eʼlon qilinishidan avval quyidagi ishlarni amalga oshiradi: guruhda kirish test sinovlarida qatnashmagan abituriyent uchun ajratilgan test topshiradigan fanlari va tili mos boʻlgan test topshiriqlari kitobini murojaat qilgan abituriyentga berish; guruhda ishlatilmagan test topshiriqlari kitobi boʻlmasa, bino rahbaridan zaxiradagi shu yoʻnalish va tiliga mos boʻlgan test topshiriqlari kitobini berishni soʻrash. Bino rahbari bu jarayonni dalolatnoma bilan rasmiylashtiradi. 52. Kirish test sinovlarini oʻtkazishda guruh nazoratchilari abituriyentlarga taqiqlangan vositalarni bersa yoki ishlatishga imkoniyat yaratsa, foydalanilayotgan holatlarda kirish test sinovlaridan chetlashtirmasa va ushbu holat uchun javoblar varaqasining tegishli qismini rasmiylashtirmasa, mazkur holat ularni belgilangan tartibda javobgarlikka tortish uchun asos boʻladi. 53. Hujjatlarni roʻyxatdan oʻtkazishning muddati yakunlanganidan soʻng kirish test sinovlari boshlanishidan uch kun oldin abituriyent ruxsatnomasini Maslahat kengashidan yoki Yagona interaktiv davlat xizmatlari portali yoxud Yagona taʼlim xizmatlari portali my.edu.uzdagi shaxsiy kabineti orqali elektron shaklda oladi. Abituriyent ruxsatnomasida koʻrsatilgan hudud, sana va vaqtda kirish test sinovlarida ishtirok etadi. Abituriyentga boshqa hudud, sana va vaqtda kirish test sinovlarida ishtirok etish uchun ruxsat berilmaydi. 54. Kirish test sinovlari jarayonida abituriyent quyidagi huquqlarga ega: test topshiriqlari kitobidan qoralama sifatida foydalanish; test topshiriqlarini belgilangan muddatdan oldin bajarish, undan soʻng test materiallarini tartib bilan guruh nazoratchisiga topshirish. 55. Abituriyent kirish test sinovlari oʻtkaziladigan kuni binoga kirish test sinovlari boshlanishidan kamida 30 daqiqa oldin faqat abituriyent ruxsatnomasi va identifikatsiyalovchi ID kartasi yoki pasporti (u boʻlmaganda shaxsini tasdiqlovchi boshqa hujjat) yordamida tartibli ravishda kirishi bilan birgalikda, kirish test sinovlari boshlanishi eʼlon qilingunga qadar quyidagi ishlarni amalga oshirishga majbur: javoblar varaqasini oʻziga tegishli ekanligi va test topshiriqlari kitobi test topshirish tiliga, tanlagan yoʻnalishi boʻyicha kirish test sinovlarini topshirish fanlar majmuasiga mosligini tekshirish; test materiallari xatosizligini tekshirish va xato borligi aniqlansa, darhol guruh nazoratchisiga xabar berish; test topshiriqlari kitobi muqovasida va javoblar varaqasida koʻrsatilgan tegishli joylarni rasmiylashtirish; javoblar varaqasi toʻgʻri toʻldirilishini taʼminlash; test materiallarini guruh nazoratchisiga topshirgandan soʻng kirish test sinovlari oʻtkaziladigan hududdan chiqib ketish. 56. Abituriyent quyidagilarga shaxsan javobgar hisoblanadi: javoblar varaqasini havo rang pastali, sharikli ruchka bilan toʻldirish; javoblar varaqasini bukmaslik, marker chizigʻi, chetlashtirish boʻlimiga yozmaslik; javoblar varaqasi bilim darajasini belgilovchi asosiy hujjat boʻlganligi uchun uni toʻgʻri toʻldirish; belgilangan vaqt tugaguniga qadar test topshiriqlari kitobida mavjud test topshiriqlarini bajargan holda, javoblar varaqasining mos tartib raqamidagi tegishli doirachalarini boʻyab, test topshiriqlari kitobini va unga mos boʻlgan javoblar varaqasini guruh nazoratchisiga topshirish. 57. Abituriyent tomonidan har bir test topshirigʻiga faqat bitta javob belgilanishi shart boʻlib, test topshiriqlari kitobida toʻgʻri deb hisoblangan javoblarni javoblar varaqasidagi mos tartib raqamli doirachadan bittasini boʻyaydi (javoblar varaqasida boʻyalgan javoblarni oʻzgartirish mumkin emas). Agar javoblar varaqasidagi “belgilash uchun namuna” qoidasiga rioya etilmasa, jumladan, bitta test topshirigʻiga javoblar varaqasida tegishli doiracha boʻyalmasa yoki ikki va undan ortiq doiracha boʻyalsa yoxud toʻliq boʻyalmasa, ushbu test topshirigʻiga ball berilmaydi. 58. Abituriyentning kirish test sinovlarini topshirish vaqtida guruhdan chiqishi taqiqlanadi, guruhdan chiqqan abituriyentlar qaytadan kirish test sinovlariga qoʻyilmaydi. Test materiallarisiz, guruh nazoratchisi kuzatuvi ostida (sogʻligʻi bilan bogʻliq hollarda) guruhdan chiqish hollari bundan mustasno. 59. Quyidagi hollarda abituriyent kirish test sinovlari jarayonidan chetlashtiriladi va natijalari chiqarilmasligiga asos boʻladi: kirish test sinovlari oʻtkaziladigan hududga yoki binoga kirishda mikrokalkulyator, lugʻat, jadval, kitob, uyali telefon, kompyuter, telekommunikatsiya qurilmalari va boshqa vositalar, shpargalkalar olib kirishga harakat qilsa, olib kirgan boʻlsa yoki ulardan kirish test sinovlari davomida foydalansa; test materiallarini boshqa abituriyentga uzatsa, ularga yordam bersa yoki ulardan yordam soʻrasa; kirish test sinovlari jarayonida bir-biri bilan gaplashsa; test materiallarini binodan tashqariga olib chiqsa, test topshiriqlari kitobi varagʻini yirtsa; kirish test sinovlari uchun ajratilgan vaqt tugagandan soʻng test materiallarini topshirishdan bosh tortsa. 60. Kirish test sinovlari natijalari boʻyicha tanlovlarni oʻtkazishning umumiy tartibi quyidagicha amalga oshiriladi: abituriyentning toʻplagan ballari ustuvorlik boʻyicha u tanlagan birinchi akademik litseyning yoʻnalishi boʻyicha oʻqishga qabul qilishga yetarli boʻlsa, uning kirish test sinovi natijalari ushbu akademik litsey yoʻnalishida eʼlon qilinadi va unga tanlagan ikkinchi hamda uchinchi akademik litsey yoʻnalishi boʻyicha tanlovda ishtirok etishga ruxsat etilmaydi; abituriyentning toʻplagan ballari ustuvorlik boʻyicha u tanlagan birinchi akademik litsey yoʻnalishi boʻyicha oʻqishga qabul qilishga yetarli boʻlmay, u tanlagan ikkinchi akademik litsey yoʻnalishi boʻyicha oʻqishga qabul qilishga yetarli boʻlsa, uning kirish test sinovi natijalari ushbu ikkinchi akademik litsey yoʻnalishida eʼlon qilinadi. Bunda abituriyentga tanlagan uchinchi akademik litsey yoʻnalishi boʻyicha tanlovda ishtirok etishga ruxsat etilmaydi; abituriyentning toʻplagan ballari ustuvorlik boʻyicha u tanlagan birinchi va ikkinchi akademik litseyning yoʻnalishi boʻyicha oʻqishga qabul qilishga yetarli boʻlmay, u tanlagan uchinchi akademik litsey yoʻnalishi boʻyicha oʻqishga qabul qilishga yetarli boʻlsa, uning kirish test sinovi natijalari faqat uchinchi akademik litsey yoʻnalishida eʼlon qilinadi; abituriyentning toʻplagan ballari ustuvorlik boʻyicha u tanlagan birinchi, ikkinchi va uchinchi akademik litsey yoʻnalishi boʻyicha oʻqishga qabul qilishga yetarli boʻlmagan taqdirda, uning kirish test sinovi natijalari birinchi tanlagan akademik litsey yoʻnalishida eʼlon qilinadi. 61. Agarda bitta akademik litseyning bitta yoʻnalishi boʻyicha oxirgi qabul oʻrni uchun ikki yoki undan koʻp abituriyentlarning toʻplagan umumiy ballari teng boʻlib qolganda, ushbu teng balli abituriyentlarning barchasi oʻqishga qabul qilinadi. 62. Kirish test sinovlarida qatnashmagan abituriyentlarning natijalari hamda imtiyozlari yakuniy natijalarni chiqarishda hisobga olinmaydi. Ijodiy imtihon natijalari kirish test sinovlarida qatnashgan abituriyentlarning natijalariga qoʻshib hisobga olinadi. 63. Imtihonlarning yakuniy natijalari kirish test sinovlari toʻliq yakunlangandan soʻng besh kun ichida Yagona interaktiv davlat xizmatlari portali yoki Yagona taʼlim xizmatlari portali my.edu.uz, shuningdek, akademik litseyning rasmiy veb-sayti orqali eʼlon qilinadi. Natijalar akademik litseyning eʼlonlar taxtasiga ilib qoʻyiladi. Akademik litseylarga oʻqishga qabul qilingan abituriyentlarning natijalari ularning shaxsiy hujjatlar yigʻmajildlariga tikib quyiladi. 64. Abituriyentlar murojaatlarini koʻrib chiqish uchun apellyatsiya komissiyalari tashkil etiladi. 65. Ijodiy imtihon natijalari boʻyicha murojaatlarni koʻrib chiqish uchun Apellyatsiya komissiyasi tarkibiga akademik litsey Maslahat kengashining aʼzolari va fanlar boʻyicha ekspertlar kiritiladi. Apellyatsiya komissiyasining tarkibi boʻysunuvi boʻyicha tegishli oliy taʼlim tashkiloti rektorining buyrugʻi bilan tasdiqlanadi. Apellyatsiya komissiyasi raisi akademik litsey direktori hisoblanadi. 66. Kirish test sinovi natijalarini koʻrib chiqish boʻyicha Apellyatsiya komissiyasi tarkibi Agentlik direktori tomonidan tasdiqlanadi. 67. Kirish test sinovi va/yoki ijodiy imtihon natijasidan norozi boʻlgan abituriyentlar kirish test sinovlari va/yoki ijodiy imtihon natijalari eʼlon qilingan kundan boshlab uch ish kuni ichida Agentlikka Yagona interaktiv davlat xizmatlari portali yoki Yagona taʼlim xizmatlari portali my.edu.uz orqali elektron shaklda apellyatsiya shikoyatini berish huquqiga ega. 68. Apellyatsiya shikoyatiga abituriyent ruxsatnomasining nusxasi ilova qilinadi. Apellyatsiya shikoyati qabul qilinganligi hamda apellyatsiya shikoyatini koʻrib chiqish kuni va vaqti toʻgʻrisida abituriyent yoki uning ota-onasi yoxud ularning oʻrnini bosuvchi shaxslarga xabarnoma beriladi. Apellyatsiyani koʻrib chiqishda abituriyent yoki uning ota-onasi yoxud ularning oʻrnini bosuvchi shaxslar ishtirok etish huquqiga ega. Apellyatsiya shikoyati Apellyatsiya komissiyasi tomonidan ikki hafta davomida koʻrib chiqiladi. 69. Apellyatsiya shikoyatini koʻrib chiqish natijalari boʻyicha quyidagi qarorlardan biri qabul qilinadi: kirish test sinovi va/yoki ijodiy imtihon natijalarini oʻzgarishsiz qoldirish va apellyatsiya shikoyati qanoatlantirilishini rad etish; kirish test sinovlari va/yoki ijodiy imtihon natijalarini oʻzgartirish va apellyatsiya shikoyatini qanoatlantirish. 70. Kirish test sinovi natijasini oʻzgarishsiz qoldirish va apellyatsiya shikoyati qanoatlantirilishini rad etish toʻgʻrisidagi qaror quyidagi hollarda qabul qilinadi: apellyatsiya mazkur Nizom talablari buzilgan holda taqdim etilgan boʻlsa; apellyatsiyada koʻrsatilgan dalillar oʻz tasdigʻini topmasa. Kirish test sinovi va/yoki ijodiy imtihon natijasini oʻzgartirish va apellyatsiya shikoyatini qanoatlantirish toʻgʻrisidagi qaror shikoyatda koʻrsatilgan dalillar oʻz tasdigʻini topsa, qabul qilinadi. 71. Abituriyentga Apellyatsiya komissiyasining abituriyent murojaatidagi barcha vajlar boʻyicha asoslantirilgan qarori yuboriladi. 72. Abituriyent Apellyatsiya komissiyasining apellyatsiya shikoyatini koʻrib chiqish natijalari boʻyicha qabul qilgan qarori yuzasidan qonun hujjatlarida belgilangan tartibda sudga shikoyat qilishi mumkin. 73. Imtihonlar (kirish test sinovlari va ijodiy imtihonlar)ning yakuniy natijalari taʼlim yoʻnalishlari va oʻqitish tillari boʻyicha qabul parametrlariga muvofiq shakllantiriladi. Imtihonlarning yakuniy natijalari qaydnomasida oʻqishga qabul qilingan, lekin oʻz xohishiga koʻra oʻqish istagini bildirmagan oʻquvchilar oʻrniga kirish test sinovlaridan yetarli ball toʻplay olmagan, oʻqishga tavsiya etilmagan oʻquvchilar hisobidan oʻqitish tili va toʻplagan ballari ketma-ketligiga qatʼiy rioya qilgan holda qabul parametrlarida belgilangan oʻrinlar toʻldirilishi mumkin. Taʼlim yoʻnalishlari va oʻqitish tillari boʻyicha qabul parametrlarining toʻliq bajarilishi, shakllanmagan guruhlarning qayta taqsimlanishi tizimida akademik litseylar mavjud boʻlgan vazirlik va idoralarning taklifiga asosan Oliy taʼlim, fan va innovatsiyalar vazirligining ruxsati bilan amalga oshiriladi. 74. Oʻqishga qabul qilingan abituriyentlar toʻgʻrisida akademik litsey direktorining tegishli buyrugʻi yakuniy natijalar eʼlon qilingandan soʻng uch kun ichida rasmiylashtiriladi. 75. Akademik litseyga oʻqishga qabul qilingan abituriyentlarni umumiy oʻrta taʼlim maktabidagi oʻquvchilar safidan chiqarish uchun akademik litsey tomonidan oʻquvchi tahsil olgan umumiy oʻrta taʼlim maktabiga maʼlumotnoma yuboriladi. 76. Imtihonlar yakuniy natijalariga koʻra akademik litseylarga oʻqishga qabul qilinmagan abituriyentlar oʻzlari oʻqigan umumiy oʻrta taʼlim maktablarida oʻqishni davom ettiradi. 77. Chet el fuqarolari va xorijda yashovchi fuqaroligi boʻlmagan shaxslar (Oʻzbekiston Respublikasida yashash guvohnomasi yoki “investitsiya vizasi”ga ega xorijiy investorlar hamda ularning oila aʼzolari bundan mustasno) akademik litseylarga suhbat natijasiga koʻra qabul parametrlaridan tashqari toʻlov-kontrakt asosida oʻqishga qabul qilinadi. 78. Chet el fuqarolari va xorijda yashovchi fuqaroligi boʻlmagan shaxslarni oʻqishga akademik litsey tomonidan qabul qilinadi. 79. Xorijiy fuqarolar oʻqish uchun toʻlovni har yili shartnoma shartlarida koʻrsatilgan muddatlarda amalga oshiradi. Bunda oʻquv yili uchun toʻlov-kontrakt miqdori bir oʻquvchini oʻqitish uchun ketadigan sarf-xarajatlardan kam boʻlmagan miqdorda akademik litsey direktori tomonidan boʻysunuvi boʻyicha tegishli vazirlik va idora bilan kelishgan holda belgilanadi. 80. Akademik litsey oʻquvchilarining oʻqishini koʻchirish, qayta tiklash va oʻqishdan chetlatish mazkur Nizomga 3-ilovada keltirilgan sxemaga muvofiq amalga oshiriladi. 81. Akademik litsey oʻquvchilari oʻqishini bir akademik litseydan boshqasiga koʻchirish boʻyicha arizalar yozgi taʼtil davrida har yili 20-iyundan 20-iyulgacha, qishki taʼtil davrida semestrlar oraligʻida 20-dekabrdan keyingi yilning 20-yanvariga qadar qabul qilinadi. 82. Oʻquvchilarning oʻqishi bir akademik litsey doirasida akademik litsey direktorining buyrugʻi bilan koʻchiriladi. 83. Oʻquvchilarning oʻqishi bir akademik litseydan boshqa akademik litseyga Oʻzbekiston Respublikasi Oliy taʼlim, fan va innovatsiyalar vazirligining ruxsati bilan koʻchiriladi. Bunda quyidagilarga ruxsat etilmaydi: umumiy oʻrta taʼlim maktablari va kasb-hunar maktablaridan akademik litseylarga oʻqishni koʻchirishga; qonunchilik hujjatlarida akademik litsey oʻquvchilariga oʻqishni koʻchirish uchun belgilangan 84-bandda koʻrsatilgan uzrli sabablar koʻrsatilmaganda, bir akademik litseydan boshqa akademik litseyga oʻqishni koʻchirishga. 84. Oʻquvchilar oʻqishini bir akademik litseydan boshqa akademik litseyga koʻchirishda oʻquvchi taʼlim olayotgan akademik litseyda oʻquvchilar, ota-onasi yoki ularning oʻrnini bosuvchi shaxslar bilan hamkorlikda quyidagi hujjatlar yigʻmajildi tayyorlanadi: oʻquvchining ota-onasi yoki ularning oʻrnini bosuvchi shaxslarning yozma arizasi; akademik litseyning nomi, yoʻnalish, kurs, semestrlar davomida olgan baholari boʻyicha akademik maʼlumotnoma; uzrli sabablarni (respublikaning bir hududidan ikkinchi hududiga doimiy yashash uchun koʻchib oʻtganda, ota-onasi xizmat oʻtash joyini oʻzgartirganda yoki ota-onasi xorijdagi davlat xizmatidan qaytganda) tasdiqlovchi maʼlumotnoma; umumiy oʻrta taʼlim maktablarining 8-9-sinf oʻquvchilari boʻlgan xalqaro nufuzli fan olimpiadalari gʻoliblarining asl nusxadagi diplom, sertifikat, guvohnoma yoki boshqa tasdiqlovchi hujjatlari. 85. Oʻquvchining oʻqishni koʻchirish toʻgʻrisidagi hujjatlar yigʻmajildi akademik litsey direktori tomonidan oliy taʼlim tashkilotining yoʻllanma xati bilan har yili 1-avgustga (qishki taʼtil davrida 22-yanvarga) qadar Oʻzbekiston Respublikasi Oliy taʼlim, fan va innovatsiyalar vazirligiga rasmiy elektron pochta manzili orqali taqdim etiladi. 86. Oʻzbekiston Respublikasi Oliy taʼlim, fan va innovatsiyalar vazirligi tomonidan arizalar 15-avgustga (qishki taʼtil davrida 5-fevralga) qadar koʻrib chiqilib, natijalari haqida tegishli oliy taʼlim tashkilotiga va akademik litseyga yozma xabar beriladi. 87. Oʻzbekiston Respublikasi Oliy taʼlim, fan va innovatsiyalar vazirligidan olingan yozma xabar asosida oliy taʼlim tashkiloti va akademik litsey rahbariyati ariza beruvchini besh kun muddatda yozma ravishda xabardor qiladi. 88. Oʻquvchini qabul qiluvchi akademik litsey direktori oʻquvchi ilgari oʻqigan akademik litsey direktoriga oʻquvchining shaxsiy hujjatlarini yuborish haqida soʻrovnoma yuboradi. Soʻrovnomani olgan akademik litsey direktori oʻquvchini oʻquvchilar safidan chiqarish haqida buyruq chiqaradi va uch kun muddatda oʻquvchining shaxsiy hujjatlarini oʻqishini koʻchirgan akademik litseyga taqdim etadi. 89. Oʻqishni koʻchirishga ruxsat berilgan oʻquvchini qabul qiluvchi akademik litsey direktori uch kun muddatda oʻquvchini oʻqishga qabul qilish toʻgʻrisida buyruq chiqaradi. 90. Oʻzbekiston Respublikasi tashqi ishlar vaziri buyrugʻiga asosan Oʻzbekiston Respublikasining xorijdagi diplomatik vakolatxonalari va konsullik muassasalaridan xizmat faoliyati tugashi munosabati bilan Oʻzbekistonga qaytgan xodimlarning xorijda akademik litsey maqomiga tenglashtirilgan taʼlim tashkilotlarda taʼlim olgan farzandlarining oʻqishi, istisno tariqasida, akademik litseyga Oʻzbekiston Respublikasi Tashqi ishlar vazirligining taqdimnomasiga koʻra Oliy taʼlim, fan va innovatsiyalar vazirligining ruxsati bilan koʻchiriladi. 91. Salomatligi tufayli (tibbiy komissiya maʼlumotnomasi asosida) oʻqishdan chetlashtirilgan oʻquvchilarni oʻqishga qayta tiklash uchun oʻquvchi, agarda oʻquvchi voyaga yetmagan boʻlsa, uning ota-onasi yoki ularning oʻrnini bosuvchi shaxslar chetlashtirish sabablarini koʻrsatgan holda akademik litsey direktori nomiga ariza bilan murojaat qiladi. 92. Oʻquvchining, oʻquvchi voyaga yetmagan boʻlsa, uning ota-onasi yoki ularning oʻrnini bosuvchi shaxslarning oʻquvchini oʻqishga qayta tiklash haqidagi arizasi ariza berilgan kundan boshlab oʻn besh kun muddatda koʻrib chiqiladi. 93. Oʻquvchi oldin oʻqigan yoʻnalishi toʻxtatilgan boʻlsa, uning xohishiga koʻra turdosh yoʻnalishga oʻqishini tiklash mumkin. 94. Akademik litsey oʻquvchilari quyidagi holatlarda chetlashtirilishi mumkin: a) oʻquv yili davomida: doimiy yashash uchun boshqa hududga yoki mamlakatga chiqib ketganda; sudning hukmi bilan ozodlikdan mahrum etilganda; salomatligi tufayli (tibbiy komissiya maʼlumotnomasi asosida) akademik taʼtil olganda; vafot etganligi sabablari boʻyicha; b) oʻquv semestri yakunida: oʻqishi boshqa akademik litseyga koʻchirilishi munosabati bilan; oʻquvchining, uning ota-onasi yoxud ularning oʻrnini bosuvchi shaxslarning tashabbuslariga koʻra oʻz arizasiga muvofiq; oʻquvchi tomonidan oʻquv dasturi va rejasi talablari bajarilmaganda (semestr yakuni boʻyicha ikki yoki undan ortiq fanni “qoniqarsiz” bahoga oʻzlashtirgan, uzrli sabablarsiz 76 soat va undan ortiq dars mashgʻulotlarini qoldirgan) yoki akademik litseyning ichki tartib-qoidalarini qoʻpol ravishda buzish sabablari boʻyicha akademik litsey pedagogik kengashining qaroriga muvofiq. 95. Oʻqishdan chetlatilgan oʻquvchilar toʻgʻrisidagi maʼlumotlar akademik litsey direktori tomonidan qaror qabul qilingan kundan boshlab bir hafta muddatda akademik litsey joylashgan hudud boʻyicha Bolalar masalalari boʻyicha Qoraqalpogʻiston Respublikasi, viloyatlar va Toshkent shahar komissiyalariga taqdim etiladi. 96. Oʻquvchilarni oʻqishdan chetlatishda hujjatlarning ishonchliligi va toʻgʻri rasmiylashtirilganligi uchun masʼuliyat akademik litsey direktoriga yuklanadi. 97. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 98. Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladilar. 1. Vazirlar Mahkamasining “Akademik litseylarga umumiy oʻrta taʼlim maktablari oʻquvchilarini tanlab olish, oʻqishga qabul qilish, ularning oʻqishini koʻchirish va oʻqishdan chetlatish tartibi toʻgʻrisidagi nizomni tasdiqlash haqida” 2018-yil 23-martdagi 212-son qarori. 2. Vazirlar Mahkamasining “Xotin-qizlar va bolalarning huquqlari, erkinliklari hamda qonuniy manfaatlarini himoya qilish sohasidagi qonunchilik hujjatlari takomillashtirilganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2023-yil 31-avgustdagi 434-son qaroriga ilovaning 4-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlarini oʻz kuchini yoʻqotgan deb hisoblash toʻgʻrisida” 2024-yil 6-maydagi 266-son qaroriga ilovaning 286-bandi.